Objava zahtevka za odobritev spremembe specifikacije proizvoda, ki ni manjša, v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 122/13)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s členom 53(2), prvi pododstavek, Uredbe (EU) št. 1151/2012

„PIMIENTO DE GERNIKA“ / „GERNIKAKO PIPERRA“

EU št.: PGI-ES-0673-AM01– 22. februar 2016

ZOP ( ) ZGO (X)

1. Skupina vložnikov in pravni interes

Ime: Comité Profesional „Gernikako Piperra o Pimiento de Gernika“ (strokovni odbor za „Gernikako Piperra“ / „Pimiento de Gernika“)

Naslov: Torre Muntsaratz. Bo Muntsaratz, 17-A. 48220. Abadiño (Bizkaia)

Tel. +32 946030330; Faks +34 946063953

Sestava: proizvajalci/predelovalci (x) drugo ( )

2. Država članica ali Tretja Država

Španija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☒ Povezava

☐ Označevanje

☐ Drugo [Navedite.]

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s členom 53(2), tretji pododstavek, Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s členom 53(2), tretji pododstavek, Uredbe (EU) št. 1151/2012.

5. Spremembe

Izčrpen opis vseh predlaganih sprememb in posebni razlogi zanje

Predlagane spremembe so potrebne, da se specifikacija proizvoda uskladi s sedanjimi okoliščinami in zagotovi ohranitev pridelka ter da se ohranijo kakovost in značilnosti končnega proizvoda, ne da bi se oslabila povezava med proizvodom in okoljem.

OPIS PROIZVODA

V odstavku o značilnostih proizvoda, vključenem v opis proizvoda (oddelek B), je predlagano črtanje največje razlike v dolžini, tj. 2 cm, dovoljene v posameznem pakiranju, saj že to, da so za „Pimiento de Gernika“ opredeljene značilnosti glede dolžine (med 6 cm in 9 cm), zagotavlja izenačenost, ki se zahteva v skladu z Izvedbeno uredbo Komisije (EU) št. 543/2011. Ker gre za nedozorele plodove paprike, ki so glede na premer in dolžino zato „majhni“, poleg tega za njihovo komercialno pakiranje ne velja določba iz tržnega standarda za sladko papriko, v skladu s katero mora biti podolgovata paprika dovolj izenačena po dolžini.

Največja razlika v dolžini, tj. 2 cm, dovoljena v posameznem pakiranju, navsezadnje ni značilnost same paprike, temveč je tržna zahteva.

Ta sprememba vpliva na točko 3.2 enotnega dokumenta.

Tako bi se moralo besedilo:

„Dolžina med 6 cm in 9 cm. Največja razlika v dolžini, dovoljena v posameznem pakiranju, je 2 cm.“

glasiti:

„Dolžina med 6 cm in 9 cm.“

GEOGRAFSKO OBMOČJE

Predlagana je sprememba tega oddelka, tako da se črta območje pakiranja, saj pakiranje ni proizvodna faza proizvoda, ohranijo pa se vse druge proizvodne zahteve, ki dejansko vplivajo na kakovost proizvoda.

To je določeno v točki 3.5 enotnega dokumenta, v kateri so bili črtani naslednji stavki: „Posebna pravila za rezanje, ribanje, pakiranje itn. proizvoda, za katerega se uporablja registrirano ime“, „Območje priprave in pakiranja je enako območju proizvodnje“, „Namen zahteve, da se paprika pripravi in pakira na proizvodnem območju, je zaščititi ugled označbe, hkrati pa zagotoviti pristnost proizvoda ter ohraniti njegove kakovosti in značilnosti“.

DOKAZILO O POREKLU

Predlagana je sprememba četrtega odstavka, saj je eden od dejavnikov, ki zagotavljajo poreklo proizvoda, seme, katerega pristnost je zagotovljena, saj ga lahko kupijo samo proizvajalci, registrirani v okviru ZGO. To pomeni, da se poreklo in pristnost proizvodov z zaščiteno geografsko označbo ne zagotavljata z genetskim (DNK) ali fizikalno-kemijskim testiranjem, temveč s sledljivostjo semena.

Ta sprememba ne vpliva na enotni dokument.

Tako bi se moralo besedilo:

„Sistem nadzora in certificiranja je bistven dejavnik, ki zagotavlja poreklo, kakovost in sledljivost proizvoda. Sestavljajo ga postopki, opisani v nadaljevanju.

Registriranim proizvajalcem se seme dobavlja prek združenj pridelovalcev. Registrirana kmetijska gospodarstva lahko pridelujejo le sorte, ki so dovoljene za to vrsto paprike. Za zagotovitev porekla in pristnosti proizvoda nadzorni organ izvaja genetsko (DNK) in fizikalno-kemijsko testiranje.“

glasiti:

„Sistem nadzora in certificiranja semena je bistven dejavnik, ki zagotavlja poreklo, kakovost in sledljivost proizvoda. Sestavljajo ga postopki, opisani v nadaljevanju.

Registriranim proizvajalcem se dobavlja certificirano seme. Registrirana kmetijska gospodarstva lahko pridelujejo le sorte, ki so dovoljene za to vrsto paprike. Nadzorni organ zahteva potrdilo o nakupu, ki dokazuje poreklo in pristnost certificiranega semena.“

V oddelku E o metodi proizvodnje se prvi odstavek, ki se nanaša na pristnost certificiranega semena, glasi:

„Združenja pridelovalcev iz homozigotnih linij selekcionirajo svoje seme ter ga dobavijo kmetijskim gospodarstvom, ki so registrirana za geografsko označbo in ležijo na zaščitenem območju. Da se zagotovita poreklo in pristnost proizvoda, poleg nadzora, ki ga izvajajo združenja pridelovalcev, in spremljanja, ki ga izvajajo registrirani pridelovalci sami, nadzorni organ določi tudi letni načrt preverjanja“.

Glasiti bi se moral:

„Kmetijska gospodarstva, ki so registrirana za geografsko označbo in ležijo na zaščitenem območju, zagotavljajo poreklo in pristnost proizvoda s sledljivostjo certificiranega semena in s spremljanjem, ki ga izvajajo registrirani pridelovalci sami. Poleg tega nadzorni organ določi letni načrt preverjanja.“

METODA PROIZVODNJE

Razlog za predlagano spremembo tega oddelka je potreba po uskladitvi specifikacije proizvoda s sedanjimi okoliščinami in tehnološkim napredkom. Zato je predlagano, da se omogoči drugi saditveni cikel, določi največja gostota zasaditve, spremeni pogostost pobiranja pridelka ter dovolita strojno pakiranje in možnost gojenja pridelka v substratu.

Predlagano je, da se tretji, peti, trinajsti in devetnajsti odstavek tega oddelka specifikacije proizvoda nadomestijo, kot je navedeno v nadaljevanju.

1. Tretji odstavek oddelka E specifikacije proizvoda Možnost drugega saditvenega cikla je bila uvedena, ker to, da pridelovalci vedno delajo z mladimi rastlinami, omogoča, da se kakovost proizvoda ohrani v celotnem obdobju trženja. Tako pobiranje pridelka v več etapah je v skladu s tradicionalnimi praksami gojenja na tem območju. Kar zadeva gostoto zasaditve, je za zagotovitev kakovosti proizvoda koristna samo zgornja meja. Manjše gostote ne zmanjšujejo kakovosti. Ta sprememba vpliva na točko 3.4 enotnega dokumenta. Sedanje besedilo: „Saditev na prosto poteka med aprilom in majem, saditev v rastlinjake ali tunelske rastlinjake pa poteka prej, in sicer februarja, marca in aprila. V prvem primeru se paprike pobirajo od junija, v drugem pa od sredine aprila. Večina pridelka se pobere med aprilom in novembrom. Gostota zasaditve je tri do štiri sadike na kvadratni meter.“ je tako nadomeščeno z naslednjim: „Saditev na prosto poteka med aprilom in majem, saditev v rastlinjake ali tunelske rastlinjake pa poteka prej, in sicer februarja, marca in aprila; drugi saditveni cikel je dovoljen od junija. V prvem primeru se paprike pobirajo od junija, v drugem pa od sredine aprila. Večina pridelka se pobere med aprilom in novembrom. Gostota zasaditve je do štiri sadike na kvadratni meter.“

2. Peti odstavek je spremenjen tako, da se vključi možnost gojenja pridelka v substratu, ker ga ni vedno treba gojiti v tleh. Ta sprememba vpliva na točko 5 enotnega dokumenta. Proizvodna območja, primerna za gojenje paprike „Pimiento de Gernika“, so zelo omejena zaradi lastnosti terena, urbanega razvoja in infrastrukturnega pritiska ter značilne ureditve majhnih baskovskih kmetijskih gospodarstev. Kolobarjenje s posevki zato ni zelo pogosto, včasih pa se kolobari s sorodnimi vrstami (paradižnik/paprika), zaradi česar se v tleh razvijejo patogeni mikroorganizmi, ki so tako agresivni, da lahko uničijo posevek. Te velike težave na področju zdravja rastlin ogrožajo preživetje paprike „Pimiento de Gernika“, kulture, ki je pomemben del kmetijstva v atlantskem delu Baskije. Glavne bolezni posevkov, ki prizadenejo papriko „Pimiento de Gernika“, so povezane z gojenjem v tleh, to pomeni, da so njihov glavni inokulum tla (organski material, ki nastane pri razgradnji v tleh). Vzrok za te bolezni, povezane z gojenjem v tleh, na območjih Baskovske avtonomne skupnosti z atlantskim podnebjem so večinoma virusi (Potyvirus ali Tobamovirus) ali glivice. Glive rodu Fusarium spp. in Phytophthora ssp. so potencialni vir okužbe za papriko „Pimiento de Gernika“. Glede na raziskavo tal, opravljeno leta 2014, so te glive prisotne v 70 % tal, ki se uporabljajo za gojenje paprike „Pimiento de Gernika“. To je bilo potrjeno s študijo iz leta 2015 o odpornosti proti Tobamovirusu pri čiliju in papriki (Resistencia al Tobamovirus en guindilla y pimiento), ki jo je izvedel Santiago Larregla. Študija, ki so jo izvedli Mireia Núñez-Zofío, Santiago Larregla in Carlos Garbisu leta 2011, je pokazala, da se z uporabo organskih dodatkov, ki ji sledi plastična zastirka tal, zmanjša pojavnost Phytophthora capsici v posevkih paprike v zmernem podnebju. V reviji Crop Protection 30, str. 1563–1572, je bilo ugotovljeno, da je biološko razkuževanje edini način za inaktiviranje inokuluma v tleh, ki povzroča glivične bolezni (Phytophthora capsici oospores). Glede na podnebne razmere atlantskega dela Baskije je ta metodologija učinkovita le, če se uporabi spomladi/poleti, kar sovpada z rastno dobo paprike „Pimiento de Gernika“. Zaradi varovanja okolja in njegove biotske raznovrstnosti so se pridelovalci paprike „Pimiento de Gernika“, ki to papriko pridelujejo v skladu s strogimi pravili integrirane proizvodnje, ki omejujejo uporabo pesticidov, odločili, da kot alternativo za gojenje v tleh za ta posevek uporabijo substrate. Kot dokazujejo študije v nadaljevanju, substrat omogoča, da se koreninski sistem rastline dobro razvije in deluje kot inertna opora za rastlino, ne da bi oviral vnos hranil vanjo. Substrati, primerni za gojenje paprike „Pimiento de Gernika“, so inertni substrati, za povečanje kompaktnosti pa se lahko uporabi tudi majhen delež organske snovi. Nobena od teh dveh komponent ne zagotavlja nobene vrste makro- ali mikrohranil, ki jih lahko rastlina vsrka. Glavna značilnost substrata je njegova nizka gostota, ki omogoča prehajanje zraka in vode skozi njegovo strukturo. Študije so naslednje: — Arriaga, H., Nunez-Zofio, M., Larregla, S., Merino, P., 2011. Plinaste emisije pri biološkem razkuževanju tal z živalskim gnojem na posevkih paprike v rastlinjaku (Gaseous emissions from soil biodisinfestation by animal manure on a greenhouse pepper crop). Crop Protection 30: str. 412–419; — Macia, H., Etxeandia A., Domingo M., Amenabar, R., 1997. Effect of different N/K ratios in nutrient solutions on pepper of Gernika (Učinek različnih razmerij dušika in kalija v raztopinah hranil na papriko gernika). Acta Horticulturae 40: str. 475–478; — Larregla, S., 2003. Etiología y epidemiología de la „Tristeza“ del pimiento en Bizkaia (Etiologija in epidemiologija „žalosti“ paprike v Biskaji). V pregledu. Doktorska disertacija. Baskovska univerza. Leioa; — Larregla, S., Guerrero, M. M., Mendarte, S., Lacasa, A., 2015. Biodisinfestation with Organic Amendments for Soil Fatigue and Soil-Borne Pathogens Control in Protected Pepper Crops (Biološko razkuževanje z organskimi dodatki zaradi izčrpanosti tal in obvladovanja patogenov, ki se prenašajo s tlemi, pri posevkih zaščitene paprike). V: Organic Amendments and Soil Suppressiveness in Plant Disease Management, str. 437–456; — Nuñez-Zofío, M., Garbisu, C., Larregla, S., 2010. Application of Organic Amendments Followed by Plastic Mulching for the Control of Phytophthora Root Rot of Pepper in Northern Spain (Uporaba organskih dodatkov in plastične zastirke za obvladovanje koreninske gnilobe Phytophthora pri papriki v severni Španiji). Acta Horticulturae 883: str. 353–360; — Nuñez-Zofío, M., Larregla, S., Garbisu, C., 2012. Repeated biodisinfection controls the incidence of Phytophthora root and crown rot of pepper while improving soil quality (Z večkratnim biološkim razkuževanjem nad pojavnost gnilobe Phytophthora in gnilobe koreninskega vratu pri papriki). Spanish Journal of Agricultural Research 10: str. 794–805; — http://www.euskobaratza.eus/wp-content/uploads/2015/12/ResistenciaTobamovirus_Jorn_Dic15.pdf Navedene študije kažejo, da ni razlik med proizvodi, dobljenimi z uporabo metod gojenja v tleh ali gojenja v substratu. Tako je vključena možnost gojenja posevka v substratu, saj substrat omogoča razrast koreninskega sistema rastline, ki deluje kot inertna podpora za rastlino, ne da bi oviral njeno oskrbo s hranili. Tako ne vpliva na značilnosti paprike „Pimiento de Gernika“. Sedanje besedilo: „Gnojenje se izvaja v tolikšni meri, da zadošča za ohranjanje ravnovesja ter ravni hranil v tleh in v rastlini, pri čemer se upošteva pobiranje pridelka, hranilno stanje rastline, stopnja rodovitnosti tal in vnosi po drugih poteh (voda, organske snovi itd.).“ je nadomeščeno z naslednjim: „‚Pimiento de Gernika‘ se lahko goji v tleh ali v substratu. Gnojenje se izvaja v tolikšni meri, da zadošča za ohranjanje ravnovesja ter ravni hranil v tleh in v substratu. Tla in substrat morajo biti ves čas v skladu z zadevno zakonodajo o integrirani proizvodnji. Za substrat, ki se uporablja za gojenje, je značilna nizka gostota (30–150 kg/m3), kar omogoča prehajanje zraka in vode skozi njegovo strukturo, pri čemer deluje kot inertna podpora za rastlino, ne da bi oviral njeno oskrbo s hranili.“

3. Trinajsti odstavek Izraz „dnevno“ je nadomeščen z izrazom „pogosto“, saj se v prvem primeru lahko razume, kot da se mora pridelek pobirati vsak dan. Pobiranje pridelka mora biti tako pogosto, kot to zahteva razvoj posevkov; pogostost se v pridelovalnem ciklu spreminja. Poleg tega lahko pride do znatnih vrhuncev v pridelavi. Ker je treba pridelek pobrati ročno, lahko pobiranje včasih traja dlje zaradi pomanjkanja delovne sile, saj so kmetijska gospodarstva večinoma družinska podjetja. Ta sprememba vpliva na točko 3.5 enotnega dokumenta. Sedanje besedilo: „Ker se plodovi pobirajo ob optimalni zrelosti, je pobiranje dnevno in proizvod se zapakira še isti dan. Izjemoma in ob vrhuncih pridelave pa lahko pakiranje poteka naslednji dan.“ je tako nadomeščeno z naslednjim: „Ker se plodovi pobirajo ob optimalni zrelosti, je pobiranje pogosto in proizvod se zapakira še isti dan. Izjemoma in ob vrhuncih pridelave pa lahko pakiranje poteka naslednji dan.“

4. Štirinajsti in šestnajsti odstavek Zahtevo, da pakiranje poteka na proizvodnem območju, je treba črtati, saj pakiranje ni faza v pridelavi kot taki, niti ne vpliva na kakovost proizvoda in zagotavljanje pristnosti. Preostale zahteve glede pakiranja, ki bi lahko vplivale na končno kakovost proizvoda, so ohranjene. Ta sprememba vpliva na točko 3.5 enotnega dokumenta. Štirinajsti in šestnajsti odstavek, navedena v nadaljevanju, ki se nanašata na zahtevo, da pakiranje poteka na proizvodnem območju, sta črtana. Štirinajsti odstavek „Namen zahteve, da morata priprava in pakiranje potekati na proizvodnem območju, je zaščititi ugled geografske označbe ter tako zagotoviti ne le pristnost proizvoda, ampak tudi ohranitev njegove kakovosti in njegovih značilnosti.“ Šestnajsti odstavek „Poleg tega pakiranje zunaj proizvodnega območja otežuje nadzor, kar bi lahko negativno vplivalo na kakovost proizvoda in zagotavljanje njegove pristnosti.“

5. Devetnajsti odstavek Pridelek je treba pobirati ročno, saj se lahko nekateri vidiki kakovosti, kot je zagotavljanje, da koža ni predebela, ocenijo samo na roko. Dovoljeno pa je strojno pakiranje, saj je tehnološki napredek omogočil pazljivo ravnanje s proizvodom in hkrati pospešil proces. Ta sprememba ne vpliva na enotni dokument. Sedanje besedilo: „Pakiranje poteka ročno, pri čemer je vedno potrebna velika pazljivost, da se ohranijo fizične značilnosti proizvoda.“ je nadomeščeno z naslednjim: „Pridelek se pobira ročno, pri prebiranju in pakiranju pa je vedno potrebna velika pazljivost, da se ohranijo fizične značilnosti proizvoda.“

POVEZAVA Z OKOLIŠKIM OBMOČJEM

Ta odstavek je bilo treba prilagoditi, da bi se črtali sklici na gojenje v tleh in pod zaščito, kar ne vpliva na povezavo, saj ta temelji na slovesu proizvoda.

Oddelek 5 enotnega dokumenta, ki se nanaša na povezavo, je bilo treba spremeniti, da bi se črtal izraz „v tleh“ iz prve vrstice tretjega odstavka oddelka 5.1, iz drugega dela četrtega odstavka oddelka 5.1 in iz desetega odstavka oddelka 5.3, in sicer iz enakih razlogov, kot so navedeni za spremembo oddelka F specifikacije proizvoda, tj. da bi se v oddelku „Metoda proizvodnje“ dodalo gojenje v substratu, pa tudi ker tla in substrat nista dejavnika, ki potrjujeta povezavo, saj ta pri papriki „Pimiento de Gernika“ / „Gernikako Piperra“ temelji na slovesu proizvoda.

Drugi element, ki utemeljuje povezavo („tradicionalne prakse“), je ohranjen, saj tradicionalno znanje ni povezano z uporabo substrata.

Paprika „Pimiento de Gernika“ / „Gernikako Piperra“ je zelo priljubljena med potrošniki v Baskiji, saj to kulturo v pokrajini gojijo že stoletja, njeno seme in tehnike gojenja pa se prenašajo iz roda v rod in so del biskajske zgodovine. Poleg tega je ta sistem gojenja in shranjevanja semena, ki se prenaša iz roda v rod, omogočil, da se je paprika „Pimiento de Gernika“ naravno prilagodila svojemu okolju, ter je zagotovil sorte z edinstvenimi genetskimi značilnostmi (iker in derio). Vpliv tega proizvoda na gastronomijo Baskije je tako velik, da obstaja stanovsko združenje, Cofradía del Gernikako Piperra, ki pomaga širiti sloves tega proizvoda s podeželskih območij v mesta.

ENOTNI DOKUMENT

„PIMIENTO DE GERNIKA“ / „GERNIKAKO PIPERRA“

EU št.: PGI-ES-0673-AM01– 22. februar 2016

ZGO (X) ZOP ( )

1. Ime

„Pimiento de Gernika“ / „Gernikako Piperra“

2. Država članica ali Tretja Država

Španija

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Paprika z zaščiteno označbo porekla „Gernikako Piperra“ / „Pimiento de Gernika“ je plod vrste Capsicum annuum L., ki pripada lokalnemu kultivarju gernika, in se za prehrano ljudi trži sveža kot nezrela paprika za praženje. V okviru tega lokalnega kultivarja so bile selekcionirane različne linije in dve od njih sta bili pod imenoma derio in iker vpisani v register komercialnih sort. Z geografsko označbo se lahko zaščiti tudi katera koli druga linija tega lokalnega kultivarja, če ima značilnosti, ki opredeljujejo sorto „Pimiento de Gernika“.

Za papriko „Pimiento de Gernika“ je značilen sladek okus – vsebuje malo ali nič kapsicina –, saj zaradi okoljskih razmer v Baskiji na splošno ni pekoča, običajno ima tanko meso (debeline 2–3 mm) in vzdolžni prerez v obliki srednje širokega do ozkega trikotnika, ki ustreza vrstama C3 in C1 po Pochardovi klasifikaciji (1966).

Ta paprika se v glavnem uporablja v obliki praženih svežih nedozorelih plodov, kar je danes najbolj priljubljen način zaužitja. Plodovi se poberejo, ko so po vsej dolžini še enotno zeleno obarvani in preden dosežejo končno velikost. Brez peclja merijo v dolžino med 6 cm in 9 cm, v širino med 2 cm in 3 cm, tehtajo* pa od 10 g do 12 g. So srednje do temno zelene barve. Po obliki so ozki in podolgovati, s trikotnim vzdolžnim prerezom in eliptičnim do trikotnim prečnim prerezom z dvema ali tremi neizrazitimi prekati. Vrh je koničast, pecelj pa nepoškodovan, ozek in dolg. Ob peceljni jamici je paprika običajno ploska ali izbokla. Koža je tanka in ni žilava ali opazna. Ima gladko teksturo in svež videz. V notranjosti ima semena bisernate barve, ki niso povsem izoblikovana.

Sorta gernika se imenuje tudi „paprika Choricero“ ali „biskajska paprika“.

Pridelek se največkrat uživa svež, še preden doseže dokončno velikost.

(* Značilnosti zrele paprike.)

3.3. Krma (samo za proizvode živalskega izvora) in surovine (samo za predelane proizvode)

3.4. Posebne faze proizvodnje, ki jih je treba izvajati na opredeljenem geografskem območju

Paprika mora biti pridelana in pakirana na geografskem območju.

Sadi se na prosto ali pod zaščito. Uporabljajo se pridelovalne tehnike, ki so najprimernejše za optimalni razvoj in zorenje paprike, prepovedana pa je kakršna koli uporaba proizvodov ali gojitvenih sistemov, ki bi lahko škodovali kakovosti proizvoda.

Saditev na prosto poteka med aprilom in majem, saditev v rastlinjake ali tunelske rastlinjake pa poteka prej, in sicer februarja, marca in aprila; drugi saditveni cikel je dovoljen od junija. V prvem primeru se paprike pobirajo od junija, v drugem pa od sredine aprila. Večina pridelka se pobere med aprilom in novembrom. Gostota zasaditve je do štiri sadike na kvadratni meter.

Dovoljena je samo obdelava, ki je nujna za zagotovitev pridelka, sicer pa je treba kar najbolj dati prednost obdelavi ali tehnikam biološkega zatiranja škodljivih organizmov.

Pobiranje poteka ročno in v več etapah, tolikokrat, kot je potrebno, in pri optimalni zrelosti plodov. Pri tem je treba zelo paziti, da se plodovi ne poškodujejo in tako ohranijo svoje fizične lastnosti.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Ker se plodovi pobirajo ob optimalni zrelosti, je pobiranje pogosto in proizvod se zapakira še isti dan. Izjemoma in ob vrhuncih pridelave pa lahko pakiranje poteka naslednji dan.

Kot svež proizvod ima omejen rok trajanja, zato se odsvetujejo shranjevanje v hladilnicah, premiki in nepotrebno čakanje, preden se proizvod uporabi ali da na prodaj, saj bi lahko škodovali kakovosti proizvoda.

Ta paprika je zaradi svojih posebnih značilnosti (trženje svežega proizvoda, tanka koža in meso, nedozorelost proizvoda) zelo občutljiva na nenadne spremembe temperature in vlažnosti ter hitro dozori. Zato bi vsakršno ravnanje in prevažanje, ki ni izrecno nujno za pripravo proizvoda, namenjenega potrošnikom, škodovalo kakovosti proizvoda.

3.6. Posebna pravila za označevanje proizvoda, za katerega se uporablja registrirano ime

Poleg splošnih informacij, predpisanih z zakonodajo, morata biti na nalepkah, ki se uporabljajo za papriko z zaščiteno geografsko označbo „Pimiento de Gernika“ / „Gernikako Piperra“, tudi navedba „Pimiento de Gernika“ / „Gernikako Piperra“ in njen logotip.

4. Jedrnata opredelitev geografskega območja

Geografsko območje obsega pokrajini Gipuzkoa in Biskaja ter območji v pokrajini Àlava: območje Cantábrica Alavesa, ki obsega občine Ayala, Okondo, Llodio, Amurrio in Artziniega, ter območje Estribaciones del Gorbea, ki obsega občine Urkabustaiz, Zuya, Zigoitia, Legutiano in Aramaio.

5. Povezava z geografskim območjem

5.1. Posebnosti geografskega območja

Geografsko območje, primerno za pridelavo te paprike, je omejeno na atlantsko stran Baskije, zanj pa je značilno tako imenovano zmerno toplo podnebje, z zmernimi temperaturami in veliko dežja, brez sušnih obdobij in z največ padavinami v jesensko-zimskem obdobju. Zaradi tega atlantskega podnebja in vpliva morskih tokov z zahoda proti vzhodu ima to območje precej manj hladno (povprečna letna temperatura 13 °C in temperaturna razlika 11 °C) in bolj vlažno podnebje, kot bi ga moralo imeti ob upoštevanju le nadmorske višine.

Optimalna relativna vlažnost zraka je od 60- do 75-odstotna. Zaradi manjše zračne vlažnosti in obdobij visokih temperatur z veliko sonca nastajajo fiziološke spremembe, ki zmanjšujejo tržno kakovost plodov. Tak primer je predebela koža (zaradi česar je manj primerna za svojo glavno uporabo kot paprika za praženje).

Če tem okoljskim razmeram dodamo še pomanjkanje vode in močno izhlapevanje vode iz rastlin, se lahko pojavita fiziološki spremembi, ki slabšata kakovost plodov, in sicer gniloba na muhi ploda in/ali pekoč okus nekaterih plodov zaradi povečane vsebnosti kapsicina.

Podnebje Baskije popolnoma ustreza agroklimatskim potrebam te paprike. V atlantskem delu Baskije so papriki zagotovljene zmerne in ne previsoke temperature, ki jih potrebuje za zdrav razvoj, izključena pa je tudi vsakršna nevarnost pozebe.

Agroklimatske razmere na opredeljenem geografskem območju dajejo tej papriki posebne značilnosti, zaradi katerih je postala znana in si pridobila sloves, saj preprečujejo ali zmanjšujejo možnost napak, zaradi katerih izgublja vrednost, na primer pikantnosti, predebele kože ali gnilobe na muhi ploda.

5.2. Posebnosti proizvoda

„Pimiento de Gernika“ / „Gernikako Piperra“ je lokalni kultivar, popolnoma prilagojen agroklimatskim razmeram atlantskega dela Baskije.

Agroklimatske razmere na proizvodnem območju dajejo tej papriki posebne značilnosti, kot sta nepekoč okus in tanko meso, po katerih slovi.

Ta vrsta paprike je zahtevna glede temperature. Pod 15 °C se njen razvoj upočasni, pri manj kot 10 °C pa se popolnoma ustavi. Temperature nad 35 °C lahko povzročijo odpadanje cvetov in mladih plodov. Rast in zorenje sta optimalna pri 25 °C podnevi in 18 °C ponoči. Pri 1 °C se pojavijo poškodbe zaradi pozebe. Za razvoj rastline mora biti temperatura prsti 12 °C, za dobro uspevanje pridelka pa mora biti povprečna dnevna temperatura okolja 20 °C z le majhnimi razlikami med dnevno in nočno temperaturo.

Ena od posebnosti paprike je tudi njena velikost, saj zgodnje pobiranje zagotavlja tanko meso brez opazne kožice in prijeten okus.

Ta paprika, ki je znana po svojem nenavadnem okusu in visoki kakovosti, se pražena običajno uživa kot prigrizek, priloga ali predjed in je ena od najbolj tipičnih jedi baskovske kulinarike.

5.3. Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Povezava med opredeljenim geografskim območjem in papriko „Pimiento de Gernika“ / „Gernikako Piperra“ temelji na njenem slovesu in tradicionalnih pridelovalnih postopkih, kar med drugim dokazujeta velika priljubljenost proizvoda pri potrošnikih v Baskiji in njegova visoka cena na trgu.

Ta proizvod je eden od najstarejših kultivarjev v Baskiji. Semena in skrivnost pridelave te paprike se skozi stoletja prenašajo iz roda v rod in so del biskajske zgodovine.

Veliki gastronomski kritiki iz Baskije in drugih delov države (Llona Larrauri, Busca Isusi, J. L. Iturrieta, J. J. Lapitz, José Castillo, Marquesa de Parebere in Ignacio Domenech) so ta proizvod hvalili v svojih člankih ali ga uporabili v enem od svojih kuharskih receptov. Tudi svetovno priznani baskovski kuharski mojstri, kot sta Arguiñano ali Subijana, uporabljajo ta proizvod v svojih kuharskih receptih.

Tako je bilo leta 1998 ustanovljeno posebno združenje za promocijo paprike z označbo „Pimiento de Gernika“ ali „Gernikako Piperra“: bratovščina paprike „Gernikako Piperra“. Združenje organizira različne dejavnosti za promocijo paprike „Pimiento de Guernika“, med katerimi je treba omeniti pokušnjo proizvoda na tradicionalni tržnici v Guernici, občini, po kateri paprika nosi ime, saj je njeno glavno pridelovalno območje, in v kateri je ob ponedeljkih znamenita sadna in zelenjavna tržnica, na kateri ima paprika glavno vlogo.

„Zadnji ponedeljek v Guernici“ je z več kot 100 000 obiskovalci največji kmetijski sejem v Baskiji, ki poteka zadnji ponedeljek v oktobru. Ta tržnica je omenjena že v ustanovni listini mesta Guernica iz leta 1366.

Sloves tega proizvoda potrjuje tudi znak prepoznavnosti, ki mu je bil dodeljen na podlagi tržne študije, ki jo je družba IKERFEL izvedla v zvezi s priznanimi kakovostnimi proizvodi, in sicer na podlagi 900 pogovorov, ki jih je med 16. in 30. julijem 2009 opravila s prebivalci Baskovske avtonomne skupnosti, ki opravljajo gospodinjske nakupe. Študija je pokazala, da paprika „Pimiento de Gernika“ / „Gernikako Piperra“ uživa popolno (spontano in predlagano) prepoznavnost pri 83 % prebivalstva Baskovske avtonomne skupnosti.

Kot je bilo že navedeno, je podnebje na opredeljenem geografskem območju poleg slovesa proizvoda in pridelovalnih metod ključni pogoj za kakovost in posebnost proizvoda.

Podnebje na geografskem območju tako združuje temperature in vlažnost, ki so pri pridelavi te sorte paprike potrebne za dobro uspevanje in razmnoževanje.

Če se ta paprika prideluje na drugih območjih južne Španije s toplejšim podnebjem in v obdobjih z visokimi temperaturami in nizko vlažnostjo, je tržna kakovost plodov manjša zaradi večjega deleža plodov, ki jih prizadenejo zgoraj opisane fiziološke spremembe (predebela koža, gniloba na muhi ploda in/ali pekoč okus plodov).

Lokalni kultivar je neposredni rezultat opazovanja in strokovnega znanja pridelovalcev iz regije. Odseva povezanost z okoljem in je še posebej dobro prilagojen podnebnim razmeram, ki prevladujejo na tem območju. Skozi čas je človeku uspelo ohraniti sorto „Pimiento de Gernika“ ter njeno pridelovanje in posebno komercialno uporabo, zaradi katerih se je lahko ohranila izvirnost te vrste paprike. „Pimiento de Gernika“ je posebna zaradi svoje popolne prilagojenosti proizvodnemu območju.

Sklic na objavo specifikacije

http://www.nasdap.ejgv.euskadi.eus/r50-4633/es/contenidos/informacion/dop_pimiento/es_agripes/dop_pimiento.html

(1) UL L 343, 14.12.2012, str. 1.